L-UE tistabbilixxi limitu għall-espożizzjoni għal karċinoġeni Il-Presidenza Rumena tal-Kunsill u l-Parlament Ewropew illum laħqu qbil proviżorju biex titnaqqas l-espożizzjoni tal-ħaddiema għal ħames aġenti kimiċi karċinoġeniċi - il-kadmju, il-berillju, l-aċidu tal-arseniku, il-formaldeid u l-4,4'-Metilen-bis(2-kloroanilina)(MOCA). Il-qbil issa ser jiġi ppreżentat lir-rappreżentanti tal-istati membri fil-Kunsill tal-UE għall-approvazzjoni. Meta tiġi adottata, id-direttiva ser taġġorna r-regoli eżistenti dwar il-protezzjoni tal-ħaddiema minn riskji relatati mal-espożizzjoni għal karċinoġeni jew mutaġeni fuq il-post tax-xogħol (Direttiva 2004/37/KE). Il-qbil tal-lum huwa pass 'il quddiem biex jiġu protetti miljuni ta' ħaddiema mill-espożizzjoni għall-karċinoġeni. Meta tiġi adottata, id-direttiva ser ittejjeb il-kondizzjonijiet tax-xogħol għall-ħaddiema fl-UE kollha u tipprevjeni eluf ta' każijiet ta' mard fuq il-post tax-xogħol. Marius-Constantin Budăi, Ministru għax-Xogħol u l-Ġustizzja Soċjali tar-Rumanija Il-qbil proviżorju jistabbilixxi limiti ġodda li jikkonformaw mad-data xjentifika u teknika l-ġdida u l-prassi msejsa fuq l-evidenza biex jitkejlu l-livelli ta' espożizzjoni fuq il-post tax-xogħol. Fir-rigward tal-kadmju, il-Kummissjoni ser tivvaluta wara d-dħul fis-seħħ tad-Direttiva l-opzjoni ta' emenda oħra għad-Direttiva 2004/37/KE li żżid il-kombinazzjoni ta' valur ta' limitu ta' espożizzjoni fuq ix-xogħol fl-arja ma' valur ta' limitu bijoloġiku. Meta tiġi adottata, id-direttiva ser tippermetti lill-istati membri jdaħħlu fil-livell nazzjonali valuri ta' limitu vinkolanti aktar stretti u ma twaqqafhomx milli japplikaw miżuri addizzjonali, bħal valur ta' limitu bijoloġiku. Fl-istess ħin, il-Kummissjoni, mhux aktar tard mit-tmiem tat-tieni kwart tal-2020, ser tivvaluta l-possibbiltà li jiġi estiż l-ambitu tad-Direttiva 2004/37/KE biex jinkludi lista ta' drogi perikolużi, inkluż drogi ċitotossiċi li huma karċinoġeniċi jew mutaġeniċi. Il-passi li jmiss Il-Kummissjoni ppreżentat il-proposta tagħha f'April 2018. Fis-6 ta' Diċembru 2018, il-Kunsill adotta l-pożizzjoni tiegħu li kienet il-bażi għan-negozjati mal-Parlament Ewropew. Il-qbil proviżorju issa ser jiġi eżaminat mill-Kumitat tar-Rappreżentanti Permanenti tal-Kunsill li jeħtieġ li japprovah. Il-vot formali kemm fil-Kunsill kif ukoll fil-Parlament Ewropew ser isir fi stadju aktar tard. Direttiva dwar karċinoġeni jew mutaġeni fuq il-post tax-xogħol Il-proposta tal-Kummissjoni Ewropea